b'\n_START_ARTICLE_\nJ\xc3\xa4\xc3\xa4kiekon SM-liigan karsinnat 2012\n_START_PARAGRAPH_\nSM-liigan karsintaan osallistuivat kev\xc3\xa4\xc3\xa4ll\xc3\xa4 2012 SM-liigan runkosarjassa viimeiseksi j\xc3\xa4\xc3\xa4nyt joukkue sek\xc3\xa4 Mestiksen pudotuspelien voittaja. Kev\xc3\xa4\xc3\xa4ll\xc3\xa4 2012 liigakarsinnan voittoon vaadittiin nelj\xc3\xa4 otteluvoittoa, mik\xc3\xa4 tarkoittaa enimmill\xc3\xa4\xc3\xa4n seitsem\xc3\xa4\xc3\xa4 ottelua, jotka pelataan pudotuspelien tapaan ratkaisuun asti. Ottelusarjan voittajalla oli oikeus lunastaa karsintasarjaan osallistuvan SM-liigajoukkueen hallussa oleva liigaosake SM-liigan seuraavalle kaudelle ja siten sarjapaikka Suomen ylimm\xc3\xa4lt\xc3\xa4 sarjatasolta. Tampereen Ilves voitti ottelusarjan voitoin 4-1 ja s\xc3\xa4ilytti sarjapaikkansa SM-liigassa.\n_START_SECTION_\n1. ottelu\n_START_PARAGRAPH_\nSport aloitti ottelun vahvasti, mutta vieraiden rynnistyksest\xc3\xa4 selvitty\xc3\xa4\xc3\xa4n Ilves tyrm\xc3\xa4si sarjanousua tavoitelleen vaasalaisjoukkueen jo avauser\xc3\xa4ss\xc3\xa4. Avausmaali syntyi kuuden minuutin j\xc3\xa4lkeen Teemu Kes\xc3\xa4n ohjatessa Toni Rajalan laukauksen maaliin. Masi Marjam\xc3\xa4ki jatkoi pian tekem\xc3\xa4ll\xc3\xa4 nelj\xc3\xa4 maalia Sport-maalin edustalta. Kolme viimeisint\xc3\xa4 maalia syntyiv\xc3\xa4t ylivoimalla. Joni Puurula teki kolmannen takaiskun j\xc3\xa4lkeen tilaa Mestiksen pudotuspelit vaihtoaitiossa istuneelle Jarno Laitiselle, mutta ensimm\xc3\xa4isen er\xc3\xa4n j\xc3\xa4lkeen kotijoukkue Ilves johti jo 5\xe2\x80\x930. Toisessa er\xc3\xa4ss\xc3\xa4 Kai Kantola lis\xc3\xa4si kotijoukkueen johdon jo kuuteen maaliin. Sport onnistui kolmannessa er\xc3\xa4ss\xc3\xa4 kertalleen, kun Matias Perkki\xc3\xb6 rikkoi Miika Wiikmanin nollapelihaaveet reilut kaksi minuuttia ennen ottelun p\xc3\xa4\xc3\xa4ttymist\xc3\xa4.\n_START_SECTION_\n2. ottelu\n_START_PARAGRAPH_\nKotijoukkue Sport sai toiseen otteluun paremman alun, kun Vesa Toskala haparoi Ilves-maalilla ja Oskari Hakom\xc3\xa4ki siirsi kiekon maaliin. Ilves vastasi kuitenkin kolmen minuutin p\xc3\xa4\xc3\xa4st\xc3\xa4 Arto Tukion alivoimamaalilla. Joonas Rask teki l\xc3\xa4piajosta voittomaaliksi osoittautuneen johtomaalin ensimm\xc3\xa4isen er\xc3\xa4n lopulla. Kai Kantola ja vaasalaisl\xc3\xa4ht\xc3\xb6inen Samuli Kivim\xc3\xa4ki kasvattivat Ilveksen johtoa toisessa er\xc3\xa4ss\xc3\xa4. Toni Rajala teki kolmannessa er\xc3\xa4ss\xc3\xa4 p\xc3\xa4\xc3\xa4t\xc3\xb6slukemiksi j\xc3\xa4\xc3\xa4neen 1\xe2\x80\x935 maalin.\n_START_SECTION_\n3. ottelu\n_START_PARAGRAPH_\nKahdessa ensimm\xc3\xa4isess\xc3\xa4 ottelussa selvin lukemin h\xc3\xa4vinyt Mestis-mestari haki kolmannessa ottelussa vierasvoiton Tampereelta. Mika Halava teki vieraille avausosuman ensimm\xc3\xa4isess\xc3\xa4 er\xc3\xa4ss\xc3\xa4 ja Jussi Tapio ylivoimalla p\xc3\xa4\xc3\xa4t\xc3\xb6slukemat 0\xe2\x80\x932 kolmannen er\xc3\xa4n alussa. Kahdessa ensimm\xc3\xa4isess\xc3\xa4 ottelussa 11 maalia tehnyt Ilves oli aseeton oman kasvattinsa Jarno Laitisen edess\xc3\xa4. Pasi R\xc3\xa4s\xc3\xa4sen yll\xc3\xa4tysvalinta piti maalinsa puhtaana torjuen kaikki 32 laukausta. Ottelusarja oli pelin j\xc3\xa4lkeen j\xc3\xa4nnitt\xc3\xa4v\xc3\xa4ss\xc3\xa4 2\xe2\x80\x931 tilanteessa Ilveksen eduksi.\n_START_SECTION_\n4. ottelu\n_START_PARAGRAPH_\nSport onnistui j\xc3\xa4lleen tekem\xc3\xa4\xc3\xa4n avausmaalin, kun is\xc3\xa4nn\xc3\xa4t siirtyiv\xc3\xa4t johtoon Miika Koiviston maalilla ensimm\xc3\xa4isess\xc3\xa4 er\xc3\xa4ss\xc3\xa4. Toisessa er\xc3\xa4ss\xc3\xa4 n\xc3\xa4htiin kaksi ylivoimamaalia. Samuli Kivim\xc3\xa4ki toi Ilveksen tasoihin, mutta Jani Kiviniemi vei is\xc3\xa4nn\xc3\xa4t j\xc3\xa4lleen yhden maalin johtoon. Ilves hallitsi kolmatta er\xc3\xa4\xc3\xa4 ja sai tasoitettua pelin Henri Tuomisen maalilla. Ratkaisu siirtyi jatkoajalle, jossa Ilveksen Tommi V\xc3\xa4limaa teki voittomaalin ajassa 66.39. Ilves siirtyi ottelusarjassa 3\xe2\x80\x931 johtoon.\n_START_SECTION_\n5. ottelu\n_START_PARAGRAPH_\nEdellisen ottelun maaleillaan ratkaissut Ilveksen nelosketju oli t\xc3\xa4ss\xc3\xa4kin ottelussa tehokas, kun Henri Tuominen teki avauser\xc3\xa4ss\xc3\xa4 kaksi maalia is\xc3\xa4nnille. Toisessa er\xc3\xa4ss\xc3\xa4 ei n\xc3\xa4hty maaleja, mutta p\xc3\xa4\xc3\xa4t\xc3\xb6ser\xc3\xa4ss\xc3\xa4 Ilves onnistui viel\xc3\xa4 kahdesti, kun Samuli Kivim\xc3\xa4ki teki ylivoimamaalin ja Joonas Rask laukoi kiekon tyhj\xc3\xa4\xc3\xa4n maaliin. Ilves-maalivahti Vesa Toskala torjui kaikki 22 laukausta p\xc3\xa4\xc3\xa4sarjauransa viimeisess\xc3\xa4 ottelussa. Ilves varmisti sarjapaikkansa voitoin 4\xe2\x80\x931.'